ખંભાત શહેરમાં સરદાર ટાવર વિસ્તારના પાછળના ભાગે આવેલી ખેડાવાળની પોળમાં કમલેશભાઇ મનુભાઇ રાણાનું બે માળનું મકાન આવેલુ છે. આ મકાન મોટાભાગે બંધ રહેતું હોય છે. મંગળવારે સવારના કોઇ કારણસર મકાનમાં આગ ભભૂકી ઉઠી હતી. જેથી ધૂમાડાના ગોટેગોટા બહાર નીકળતાં આજુબાજુનાં રહીશો બહાર નીકળી આવ્યા હતા. આગની જાણ ખંભાત ફાયરબ્રિગેડને કરવામાં આવતા બે બંબા સાથે લાશ્કારો ઘટનાસ્થળે દોડી આવ્યા હતા. પરંતુ મકાનમાં ગેસના બોટલ હોવાનું જાણવા મળતાં આગને ત્વરિત બૂઝાવવાની કામગીરી સુરક્ષિત રીતે હાથ ધરાઇ હતી. જોકે બે માળનું મકાન ધડાકાભેર તૂટી પડ્યું હતું. આગના કારણે બાજુમાં આવેલુ અજયભાઈ બ્રહ્મભટ્ટનાં ત્રણ માળના મકાનમાંથી બીજા અને ત્રીજા માળે પણ આગ લાગી હતી. જ્યારે તેની પાસે રહેતા સંજય કંચનલાલ રાણાના મકાનને પણ ઝોળ અડતાં તેમાં પણ આગ લાગી હતી. સદ્નસીબે આજુબાજુ રહેતા તમામ રહીશોને બહાર કાઢી લેવામાં આવ્યા હતા.